b'\n_START_ARTICLE_\nVestonomi (AMK)\n_START_PARAGRAPH_\nVestonomi (AMK) on vaatetusalan ammattikorkeakoulututkinnon tutkintonimike. Vestonomikoulutus on monialaista koulutusta, joka koostuu liiketalouden, tekniikan ja kulttuurin alueista. Opetusministeri\xc3\xb6n valtakunnallisessa luokittelussa vestonomikoulutus kuuluu kulttuurin alaan. Erona muihin kulttuurialan koulutuksiin on, ett\xc3\xa4 vestonomikoulutukseen ei sis\xc3\xa4lly taideopintoja._NEWLINE_Vestonomin koulutus on laajuudeltaan 240 opintopistett\xc3\xa4, ja opinnot kest\xc3\xa4v\xc3\xa4t 4 vuotta._NEWLINE_Liiketalouden alaan kuuluvat mm. ostotoiminnan, budjetoinnin ja hinnoittelun sek\xc3\xa4 alihankinnan opinnot. Keskeist\xc3\xa4 on globaalin toimintaymp\xc3\xa4rist\xc3\xb6n hallinta, asiakasl\xc3\xa4ht\xc3\xb6isyyden ymm\xc3\xa4rt\xc3\xa4minen sek\xc3\xa4 alihankintaosaaminen._NEWLINE_Kulttuurin alan opinoissa on keskeisell\xc3\xa4 sijalla kaupunkikulttuurin hallinta. Opintoihin kuuluvat mm. pukeutumisen kulttuurin ja historian, muotipiirustuksen sek\xc3\xa4 mallisto- ja valikoimasuunnittelun opinnot. Kulttuurialan opinnoissa korostuu trendien, tihe\xc3\xa4sti vaihtuvien valikoimien, kaupunkikulttuurin, kulttuurin kerrostumien ja kansainv\xc3\xa4listen bisnes- ja messuk\xc3\xa4yt\xc3\xa4nt\xc3\xb6jen hallinta. Keskeist\xc3\xa4 on my\xc3\xb6s budjetoinnin ja hinnoittelun sek\xc3\xa4 mallisto- ja valikoimasuunnittelun yhteyden ymm\xc3\xa4rt\xc3\xa4minen._NEWLINE_Vaatetustekniikkaa edustavia opintoja ovat mm. vaatteen muodon ja materiaalin hallinnan opinnot. Keskeist\xc3\xa4 on kolmiulotteisen vaatteen sek\xc3\xa4 kaksiulotteisen kaavan suhteiden hallitseminen, ohjeistusosaaminen, teollisten toteutusratkaisujen sek\xc3\xa4 vaatetusteollisuuden tuotantoprosessien ymm\xc3\xa4rt\xc3\xa4minen._NEWLINE_Vestonomikoulutuksessa korostuu kokonaisprosessin hallinta sek\xc3\xa4 globaalissa toimintaymp\xc3\xa4rist\xc3\xb6ss\xc3\xa4 toimiminen. Varsinaisia suuntautumisvaihtoehtoja vestonomikoulutuksessa ei ole, mutta tutkintoon sis\xc3\xa4ltyvi\xc3\xa4 vapaasti valittavia opintoja voi ottaa liiketalouden, vaatetustekniikan tai kulttuurin alalta. N\xc3\xa4in tutkinnon sis\xc3\xa4lt\xc3\xb6\xc3\xa4 voi painottaa esimerkiksi ostotoiminnan, mallistosuunnittelun tai kaavoitusosaamisen suuntaan._NEWLINE_Vestonomit toimivat vaatetusalan suunnittelu- markkinointi- ja kehitt\xc3\xa4misteht\xc3\xa4viss\xc3\xa4. Vestonomi voi ty\xc3\xb6skennell\xc3\xa4 alihankintaan ja valmistuttamiseen liittyviss\xc3\xa4 teht\xc3\xa4viss\xc3\xa4, kaavakoordinaattorina, mallimestarina, mallistosuunnittelijana, suunnitteluassistenttina, tuotannonsuunnittelijana, tuotep\xc3\xa4\xc3\xa4llikk\xc3\xb6n\xc3\xa4, valikoimasuunnittelijana tai v\xc3\xa4hitt\xc3\xa4iskaupan sis\xc3\xa4\xc3\xa4nostajana. Tyypillist\xc3\xa4 on, ett\xc3\xa4 aluksi ty\xc3\xb6skennell\xc3\xa4\xc3\xa4n avustavissa teht\xc3\xa4viss\xc3\xa4 ja ty\xc3\xb6kokemuksen karttuessa ty\xc3\xb6teht\xc3\xa4vien vaativuus kasvaa. Vestonomi ty\xc3\xb6skentelee useimmiten keskusliikkeess\xc3\xa4, maahantuontiyrityksess\xc3\xa4, pesulayrityksess\xc3\xa4, tuotantoyrityksess\xc3\xa4 tai vaatekaupan parissa.'